b'\n_START_ARTICLE_\n\xc3\x85lg\xc3\xa5rd KFUK-KFUM-speidere\n_START_PARAGRAPH_\n\xc3\x85lg\xc3\xa5rd KFUK-KFUM er en speidergruppe p\xc3\xa5 \xc3\x85lg\xc3\xa5rd. De er en av de st\xc3\xb8rste gruppene i Rogaland krets av Norges KFUK-KFUM-speidere. Enhetene har m\xc3\xb8tene sine i \xc3\x85lg\xc3\xa5rd kirke, og har tilbud til alle gutter og jenter fra 6 \xc3\xa5r og oppover.\n_START_SECTION_\nHistorikk\n_START_PARAGRAPH_\nDet har v\xc3\xa6rt speiderarbeid p\xc3\xa5 \xc3\x85lg\xc3\xa5rd siden 1932. Det var da i begynnelsen bare et arbeid for jenter. Ledere fra en gruppe p\xc3\xa5 Sandnes var f\xc3\xb8dselshjelpere. Fra 1948 av ble det ogs\xc3\xa5 opprettet en guttespeidergruppe. Jentene var organiserte i KFUK-speiderarbeidet, mens guttene var en del av Norges Speiderguttforbund. Fra 1964 gikk guttene inn i KFUM-speideren._NEWLINE_Jentene hadde hatt en hytte p\xc3\xa5 Refsnes ved \xc3\x98ygardsvatnet, men p\xc3\xa5 midten av 50-tallet arbeidet de for \xc3\xa5 bygge en ny felles speiderhytte. Arne Gjesdal p\xc3\xa5 Bjelland lot dem sette opp hytta helt gratis p\xc3\xa5 garden hans. Den ligger i dag fint til ved Sjurstj\xc3\xb8dna i omr\xc3\xa5det mellom RV45, Ravndal, Lima og Gjesdal._NEWLINE_I starten var det innsatsen til Odd og Gerd Helland som drev mye av speiderarbeidet p\xc3\xa5 \xc3\x85lg\xc3\xa5rd. Siden lederne i gutte- og jentespeideren p\xc3\xa5 \xc3\x85lg\xc3\xa5rd var gifte var det naturlig at det var et tett samarbeid mellom gruppene. Dette har fortsatt opp gjennom \xc3\xa5rene, og da KFUK-speiderne og KFUM-speiderne slo seg sammen i 2003 var det derfor bare en formalitet for gruppene p\xc3\xa5 \xc3\x85lg\xc3\xa5rd \xc3\xa5 sl\xc3\xa5 seg sammen til \xc3\x85lg\xc3\xa5rd KFUK-KFUM-speidere. Dette skjedde 19. februar 2004. I dag er speiderarbeidet p\xc3\xa5 \xc3\x85lg\xc3\xa5rd stort og aktivt. Det er over 200 medlemmer, med en stor, velfungerende ledergruppe.\n_START_SECTION_\nArbeidet\n_START_PARAGRAPH_\n\xc3\x85lg\xc3\xa5rdspeiderne jobber etter metoden som Robert Baden-Powell lanserte da han etablerte speiderbevegelsen i 1907. De unge skal utvikle seg som samfunns- og ansvarsbevisste mennesker. Dette oppn\xc3\xa5r man gjennom arbeid i sm\xc3\xa5 grupper hvor aktiviteter i naturen, samarbeid med hverandre, leirliv, turg\xc3\xa5ing og kunnskap om naturen, sikkerhet og f\xc3\xb8rstehjelp er sentrale emner. Det legges opp til at de unge skal kunne gjennomf\xc3\xb8re m\xc3\xb8ter, aktiviteter og turer uten tilrettelegging fra voksne._NEWLINE__NEWLINE_Baden Powell var offiser, og organiserte arbeidet etter en milit\xc3\xa6r modell. Speiderne i dag er derfor organisert i tropper og patruljer, og bruker drakter med utsmykning etter ferdigheter og tilh\xc3\xb8righet. De eldste i patruljen, patruljef\xc3\xb8rerne, leder de andre. De planlegger og gjennomf\xc3\xb8rer m\xc3\xb8ter og turer. Patruljef\xc3\xb8rerne har hjelp og st\xc3\xb8tte fra troppsledelsen, som kan hjelpe med utstyr, tilrettelegging og kunnskap dersom det beh\xc3\xb8ves. Tanken bak patruljearbeidet er \xc3\xa5 la de unge f\xc3\xa5 ta ansvar for seg selv og andre p\xc3\xa5 et tidlig tidspunkt, og utvikle seg til ressurssterke og selvstendige individer. Samtidig utvikles samh\xc3\xb8righetsf\xc3\xb8lelsen, og evnen til \xc3\xa5 jobbe i lag mot et felles m\xc3\xa5l._NEWLINE_\xc3\x85lg\xc3\xa5rdspeiderne er dessuten organiserte gjennom KFUK-KFUM-arbeidet. Det betyr at i tillegg til \xc3\xa5 utvikle selvstendige, ansvarlige mennesker gjennom speiderarbeidet, \xc3\xb8nsker de at gruppa skal v\xc3\xa6re et sted hvor de unge kan bli kjent med kristendommen. \xc3\x85lg\xc3\xa5rdspeiderne regner seg som en del av Den norske kirkes arbeid p\xc3\xa5 \xc3\x85lg\xc3\xa5rd.'